इस संग्रैह् दा पैह्ला रेखाचित्र "साढ़ियां नानियां-दादियां" नां कन्नै ऐ। नानियां-दादियां अपने दोह्तरें-पोतरें गी अपनी जिन्द-जान थमां बी मता प्यार करदियां न ते ञ्याने बी इन्दे अग्गैं-पिच्छें गै फराटियां मारदे लभदे न। खुश्बा इन्दे खीसे चा किश चीज बस्त मिली जा। रातीं सौने बेल्लै क्हानियां सनाने दा गुर बी एह् शैल चाल्लीं जानदियां न। पर, आम तौर पर मावें गी इन्दे कन्नै इ’यै शकैत रौह्न्दी ऐ जे एह् जागतें गी चौड़ करी दिंदियां न। रेखाचित्र दे खीरे च इस गल्लै बारै चैन्ता बी जाह्र कीती गेदी ऐ जे अज्जा दे बदलोंदे दौर च एह् सब्बै नेमता चरित्तर-निर्माण करने आह्लियां ते सिक्ख-मत्त देने आह्लियां कत्थां-क्हानियां सुनाने-सुनने दा समां लोकें कोल नेईं रेह्दा।